b'\n_START_ARTICLE_\nPravnik\n_START_PARAGRAPH_\nPravnik (nekdaj tudi jurist) je \xc4\x8dlovek, ki deluje na podro\xc4\x8dju prava. Pravo ureja \xc4\x8dlovekovo zunanje ravnanje, in sicer v odnosu z drugimi._NEWLINE__NEWLINE_V Sloveniji imajo pravniki oziroma pravnice naziv univ. dipl. pravnik oziroma univ. dipl. pravnica po kon\xc4\x8danem 4-letnem \xc5\xa1tudiju prava na Pravni fakulteti, kar ustreza VII. stopnji izobrazbe. Po preteklih ureditvah je bil pridobljen naziv tudi univ. dipl. jurist, vendar pa se ta naziv od osamosvojitve RS naprej ne podeljuje ve\xc4\x8d, \xc4\x8deprav nekateri zmotno uporabljajo ta naziv v pravnem prometu._NEWLINE__NEWLINE_Po bolonjskem \xc5\xa1tudijskem programu po kon\xc4\x8dani I. stopnji \xc5\xa1tudent oziroma \xc5\xa1tudentka pridobi naziv diplomirani pravnik oziroma diplomirana pravnica, kar ustreza VI. stopnji izobrazbe. Za opravljanje pravni\xc5\xa1kega dr\xc5\xbeavnega izpita je potrebovana II. stopnja, ko pridobi oseba naziv magister prava oziroma magistrica prava ali VII. stopnjo izobrazbe._NEWLINE__NEWLINE_Ne gre pa naziva magister prava oziroma magistrica prava zamenjevati z VIII. stopnjo izobrazbe, torej nazivom magister znanosti oziroma magistrica znanosti. Nekateri se sicer predstavljajo z nazivom magister pravnih znanosti oziroma magistrica pravnih znanosti, kar pa ni naziv, ki so ga pridobili. Pravilen naziv je torej samo magister znanosti oziroma magistrica znanosti.'